Rimi Baltic

Vēsture

Kompānija Rimi Baltic tika izveidota 2004. gadā kā Somijas Kesko Food un Zviedrijas ICA AB kopuzņēmums ar 50 % daļu katrai. Abas kompānijas vienojās par darbības apvienošanu Baltijas valstīs. Oficiāli Rimi Baltic darbu uzsāka 2005. gada 1. janvārī.
Pirms tam Kesko Food piederēja 6 Citymarket hipermārketu un 45 Säästumarket zemo cenu veikalu ķēde Igaunijā, kā arī 5 Citymarket hipermārketu un 17 Super Netto zemo cenu veikalu ķēde Latvijā. ICA piederēja 33 Rimi veikalu (supermārketu un kompakto hipermārketu) ķēde visās trijās Baltijas valstīs. Pēc apvienošanās 2005. gada laikā visi Citymarket veikali tika rekonstruēti par Rimi Hypermarket veikaliem.
2006. gada nogalē Kesko Food nolēma izstāties no apvienotās kompānijas un pārdeva Rimi Baltic daļas ICA, tādējādi no 2007. gada 1. janvāra Rimi Baltic pilnībā piederēja kompānijai ICA AB. Darījumi ar īpašumiem, kas attiecās uz Kesko īpašumtiesībām uz bijušajiem Citymarket veikaliem, tika pabeigti dažas dienas vēlāk.
2009. gada nogalē visā Baltijas reģionā Rimi sāka pāriet uz jaunu lielveikala koncepciju. Jaunais formāts ietvēra pircēju iepirkšanās paradumiem atbilstošu veikala iekārtojumu — nodaļu izvietojumu, pamanāmu norāžu sistēmu, videi draudzīgāku tehnoloģiju lietošanu un jaunu grafisko identitāti.
2010. gadā, saistībā ar ekonomisko recesiju, pēc pirmajā pusgadā piedzīvotā pārdošanas apjomu krituma, Lietuvā līdz gada beigām tika slēgti 24 nerentabli Rimi veikali. Rimi Baltic grupas veikalu pārdošanas apjoms, neieskaitot pievienotās vērtības nodokli, 2010. gada pirmajā pusgadā bija 524,4 miljoni eiro. Salīdzinot ar iepriekšējā gada tādu pašu periodu, tas samazinājās par 12,5 %. Latvijā tika reģistrēts kritums par 12,1 %, Lietuvā par 16,9 %, bet Igaunijā par 10,1 %.
2016. gada 23. decembrī ICA Gruppen noslēdza vienošanās par Lietuvas uzņēmuma UAB Palink pirkšanu par 213 miljoniem eiro. Palink pārvaldīja Lietuvā otro lielāko pārtikas mazumtirdzniecības tīklu IKI. Lietuvas Konkurences padome šo iegādi atļāva 2017. gada oktobrī ar nosacījumu, ka trešajām personām tiks pārdoti 17 Rimi un Iki veikali Viļņā, Kauņā, Klaipēdā un Panevēžā. 2018. gada marta vidū Rimi Lietuva iesniedza Konkurences padomei potenciālo pircēju kandidatūras. Padome tās neatbalstīja, pamatojot to, ka šie pircēji "nenodrošinātu stabilu un vismaz tikpat efektīvu konkurenci", kādu līdz darījuma īstenošanai nodrošina patreizējais uzņēmums. Aprīlī Konkurences padome paziņoja, ka tiek pārtraukta Iki pārdošana Rimi.

Rimi Latvia

Rimi Latvia vēsture aizsākās 1996. gadā, kad Latvijā tika dibināts uzņēmums SIA "Rimi Baltija". 1997. gada februārī tirdzniecības centrā "Dole" tika atklāts pirmais Rimi veikals Latvijā, tādējādi Latvijā iedibinot lielveikalu tradīcijas. 2000. gadā Rimi Baltija apvienojās ar Interpegro tīklu, kā rezultātā Rimi Baltija kļuva par tirgus līderi. 2001. gadā Latvijā ienāca Somijas uzņēmums Kesko Food un tika atklāts pirmais lielveikals Citymarket. Tajā pašā gadā tika dibināts uzņēmums SIA "Rimi Latvia". 2001. gada maijā tika atklāts pirmais hipermārkets Latvijā — MAXI RIMI hipermārkets tirdzniecības centrā Alfa. 2002. gadā Kesko Latvijā atklāja pirmo zemo cenu veikalu Supernetto. Tas atradās Rīgā, Saharova ielā 23a. 2003. gadā A. Deglava ielā 161 tika atklāts Rimi izplatīšanas centrs, kas ir pirmais un lielākais Rimi izplatīšanas centrs Baltijas valstīs. Tajā pašā gadā Rimi investori Zviedrijas kompānija ICA AB un Somijas kompānija Kesko Food Ltd parakstīja nodomu protokolu par kopuzņēmuma izveidi Baltijas valstīs.
2004. gadā tika ieviesta jaunā Rimi hipermārketu koncepcija, atbilstoši tai tika pārveidoti visi kompānijas hipermārketi (līdz tam — MAXI RIMI hipermārketi), bet 2005. gada 1. janvārī darbību Baltijas valstīs sāka kopuzņēmums Rimi Baltic. Tā paša 2005. gada laikā Rimi lielveikali tika pārveidoti atbilstoši jaunajai koncepcijai, tiem tika nomainīts jauns logo un interjers. 2006. gadā Zviedrijas kompānija ICA AB, iegādājoties Kesko daļu, pilnībā pārņēma savā īpašumā Rimi Baltic.
2007. gadā Rimi zīmols tika atzīts par spēcīgāko starp tirdzniecības tīkliem Latvijā. 2008. gada jūnijā Ādažos tika atvērts pirmais jaunā vizuālā koncepta zemo cenu veikals Supernetto. Līdz 2009. gada vidum tika pārveidoti visi Supernetto veikali Latvijā. Pateicoties šīm pārmaiņām, Supernetto veikali kļuva modernāki, ērtāki un vizuāli pievilcīgāki. Turklāt Latvijas lielāko kompāniju reputācijas topā Rimi Latvia jau ceturto gadu pēc kārtas tika atzīts par uzņēmumu ar labāko reputāciju tirdzniecības nozarē.
2009. gada nogalē Rimi sāka pāriet uz jaunu lielveikala koncepciju. Jaunais lielveikalu formāts ir balstīts pētījumos un speciālistu novērojumos par pircēju iepirkšanās paradumiem. Pirmais jaunā formāta veikals Latvijā bija Rimi "Nīcgale" tirdzniecības centrā "Minska", tas tika atvērts 2009. gada 22. decembrī.

Sauklis

Rimi veikaliem Latvijā ir bijuši tādi saukļi kā "Mans ♡ veikals", "Vienmēr labāk, lētāk ērtāk", "Tuvāk sirdij, tuvāk mājām" un "Maksā mazāk, dzīvo labāk!". Kopš 2010. gada rudens Rimi sauklis bija "Tas nav veikals, tā ir dzīve", bet pēc tam tas atkal tika nomainīts uz "Maksā mazāk, dzīvo labāk!", taču kopš 2019. gada septembra sauklis ir "Katra diena arvien labāka".

Rimi Latvia

2003. gadā uzbūvētais Rimi izplatīšanas centrs Dreiliņos ir modernākais Baltijas valstīs, tas nodrošina svaigas produkcijas piegādi visiem uzņēmuma Rimi Latvia veikaliem Rīgā un citos Latvijas novados. Izplatīšanas kompleksa izveidē, celtniecībā un iekārtās uzņēmums investējis 13 miljonus latu. Izveidojot šo centru, būtiski tika atvieglots piegādātāju darbs un samazināta transporta plūsma Rīgas centrā. Izplatīšanas centra teritorija ir 28 tūkstoši m², darbinieku skaits aptuveni 600. Mēneša laikā preču aprites plūsma izplatīšanas centrā pārsniedz 30 000 tonnas.
Rimi Izplatīšanas centrā atrodas saldēto un atdzesēto produktu noliktavas, augļu un dārzeņu, sauso un iepakoto preču noliktavas, kā arī atgriežamā iepakojuma preču un muitas zona. Preču piegādes zonā (dokos) vienlaikus var apkalpot vairāk nekā 40 automašīnas. Dažas noliktavas strādā visu diennakti.
Loģistikas servisu un personālu izplatīšanas kompleksā nodrošināja SIA "BalDis", kas ir starptautiskā loģistikas uzņēmuma Havi Logistics meitas uzņēmums. 2009. gada oktobrī SIA "BalDis" mainīja savu nosaukumu uz Havi Logistics.
2018. gada nogalē tika uzsākti pārbūves darbi Rimi noliktavu telpās Augusta Deglava ielā, tādēļ 2018. gada septembrī Rimi Latvia pārcēla savas loģistikas operācijas uz pagaidu telpām Ķekavā. Realizējot loģistikas centra projektu, Rimi noliktavu telpas Augusta Deglava ielā kļūs trīs reizes lielākas, kopumā sasniedzot 84 000 kvadrātmetru, tādējādi kļūstot par centrālo loģistikas punktu Rimi veikalu tīklam visās Baltijas valstīs. Plānots, ka noliktava pilnvērtīgu darbu varētu uzsākt 2020. gada otrajā pusē. No šīs noliktavas tiks veikta preču komplektēšana Latvijas veikaliem, kā arī centrāli iepirkto preču komplektēšana Igaunijas un Lietuvas veikaliem.